Халкыбызның рухи кыйммәтләре Сабан туйларында чагыла

	Татар барда сабантуй бар диләр, бик хак сүзләр. Узган шимбә, якшәмбе көннәрендә өлкәбездә биш җирдә бәйрәмнәр гөрләде. Шулар арасында шактый зур игътибар җәлеп иткәне – Түбән Новгород шәһәр сабан туе иде.	 Бу статуста өлкә үзәгендә татар бәйрәме унбишенче мәртәбә үткәрелде, ә
 гомумән шәһәрдә бу – 23 нче сабантуй. Аны
 оештыручы, традиция буларак, өлкә “Туган як” милли-мәдәни үзәге иде. Комиссияне
 Татарстанның Түбән Новгородтагы сәүдә-икътисад вәкиллеге рәисе Айрат Усманов җитәкләде.
 Өлкә милли-мәдәни автономиябез дә шактый өлешен кертте. Киңәшеп-ризалашып
 башкарган эшнең нәтиҗәсе дә уңай булды.  Бәйрәм традицион татар бистәсе булган Канавин
 районында 1 Май ял паркында оештырылган иде. Район башлыгы Николай Сатаев, дистәдән
 артык сабантуй уздырган кеше буларак, юбилейлы унбишенче бәйрәмне оештыруда да
 бик актив катнашты, күп нәрсәләрне үз күзендә тотты, тәртип, паркны әзерләү, сәүдә
 мәсьәләләрен кирәгенчә хәл итәргә булышты. Финанслау өлкә һәм шәһәр хөкүмәтләре
 ярдәмендә милли-мәдәни оешмаларыбыз аша хәл ителде. Билгеле, милләт рухлы
 якташларыбыз да якта калмады.Татарстанның Балык Бистәсе районыннан мәдәни
 десант килеп бәйрәмнең дәрәҗәсен тагын да югарырак күтәрде.  Шәһәр мэры Олег Кондрашовны Николай Сатаев һәм
 Балык Бистәсе районы җитәкчесе Илһам Вәлиев, Законнар чыгару җыены рәисе
 урынбасары Евгений Миронов, татар җәмәгатьчелеге активистлары каршы алдылар һәм
 бергәләп үзәк мәйданга юнәлделәр. Алда сабантуй байрагы, гармунчылар. Сергач, Спас,
 Кызыл Октябрь районнарыннан килгән үзешчәннәр төркемнәре өлкә җитәкчеләрен, бәйрәм
 кунакларын ипи-тоз, чәк-чәк белән сыйладылар. Биетеп тә алдылар кунакларны,
 авылда җитештергән ризыклар тәкъдим иттеләр.  Шыгрым тулы мәйданда Татарстан үзешчәннәре сабантуйлар
 тарихын, татар тормышын чагылдырган күренешләрне сәхнәдән күрсәттеләр. Менә
 шулай матур гына башланып китте быелгы шәһәр сабан туе.  Тантаналы өлеше дә үзенчәлекле, истә калырлык
 булды. Олег Кондрашов мәйданга җыелган нижгарлыларны татарча сәламләп тәбрикләде.
 Татарлар һәрвакыт шәһәр тормышында актив катнашалар, халыкара дуслыкны, бердәмлекне
 саклау факторы булып торалар, диде Олег Александрович. Аның ислам рухи-мәдәни үзәге
 төзелешенә акча бүлеп бирүе турында хәбәре нижгарлыларны аеруча сөендерде.  Өлкә Законнар чыгару җыены рәисе урынбасары
 Евгений Морозов, Канавин районы башлыгы Николай Сатаев, өлкә парламенты
 депутаты Исхак Ягудин, өлкә милли-мәдәни автономиясе рәисе Гаяз хәзрәт Закиров һәм
 башкалар нижгарлыларны бәйрәм белән тәбрикләп, халыкка имин тормыш, бәйрәмебезгә
 озын гомер теләделәр. Рәхмәт сүзләренең шактый өлеше бу көнне Татарстан хөкүмәтенә,
 Бөтендөнья татар конгрессы идарәсенә иде. Без Татарстанга карап яшибез, аннан үрнәк
 алабыз, рухланабыз, өметләребезне дә шул тарафка юллыйбыз. Татарстан
 делегациясе җитәкчесе Илһам Вәлиев республика президентының җылы тәбрик сүзләрен
 җиткерде, Олег Кон драшовка Казан Кремле сурәтләнгән рәсем, кунакларга түбәтәйләр
 бүләк итте.  Бу көнне бүләкләр күп булды. Николай Сатаев
 “Туган як” оешмасы җитәкчесе, сабан туйларын даими оештыручы Марат Кадыйрович
 Юнисовка Рәхмәт хаты тапшырды һәм ноутбук бүләк итте. Кызыл Октябрь районы
 башлыгы Халит Сөләйманов та тәбрик сүзеннән соң Марат әфәндегә Рәхмәт хаты
 тапшырды – татарларны берләштерүгә, аның гореф-гадәтләрен саклап үстерүгә
 куйган зур хезмәте өчен. Евгений Морозов, сабантуйны оештыруга керткән хезмәте өчен
 Хәйретдинова Роза Усман кызын өлкә парламентының Рәхмәт хаты белән бүләкләде.
 Рамил Салихҗанов шәһәрдәге якташларыбызны тәбрикләп авылдашларының кайнар сәламнәрен
 җиткерде. Сабан туе комиссиясе җитәкчесе Айрат Усманов Татарстан белән Түбән
 Новгород өлкәсе арасындагы элемтәләрнең киләчәктә дә нык булуына өметләнеп
 республикадан килгән кунакларга, сәнгать коллективларына рәхмәтләрен белдерде.  Шуннан соң бәйрәм тәмамланганчы сәхнәдән татар
 җыры, татар моңы яңгырады. Билгеле, Балык Бистәсе артистларын бар халык олы
 ихтирам, зур кызыксыну белән карады һәм тыңлады. Халыкның күңелен, теләген аңлап
 программаны төзегәннәр иде алар. “Йолдызларны без телевидение аша да еш күрәбез,
 ә болар үзебезнеке кебек”, - дип сөенде Равза ханым Сәхипжанова.  Бу көнне районнардан килгән үзешчән сәнгать
 артистларына да, “Туган як” оешмасының “Мирас” ансамбле артистларына да
 алкышлар күп булды. Бәйрәм халкы аларны үз итеп күрде. “Мирас” ансамбленең
 дебюты иде бу көнне. “Туган як моңнары” юлын дәвам итәр өчен туган ансамбль
 составында сәләтле яшь егетләр һәм кызлар. Битряков Рафаил – житәкче. Ярдәмчесе
 - Эльвира Закирова. Ул сабантуй программасын да бик матур алып барды. Ак юллар
 сезгә...  Сату нокталары күп булмаса да, бәйрәмгә хас әйберләр,
 милли һәм дини атрибутика, компакт-дисклар, милли киемнәр сатып алырга мөмкин
 иде. Күмәкләшеп ял итү өчен өстәлләр, урындыклар гадәттәгедән күбрәк куелган.
 Балалар өчен аттракционнар эшләде.  Бәйрәмнең иң күренекле өлеше – көрәш, ул
 елдан-ел яхшырак оештырыла. Быел мәрә тирәсенә урындыклар куелган иде. Баш
 судья Равил Гафуров ярышларны бик оста алып барды. Көрәшчеләрнең күпчелеге Урта
 Азия ягыннан булганга, еш кына кагыйдә-ләрне аңлатырга туры килде аңа. Мәйданда
 гаделлек хөкем иткәнгә, канәгатьсезлек, бәхәсләр булмады. Түбән Новгород сабан
 туе батыры исемен танылган спортчы, нижгарлы Дамир Юсипов яулады. Аңа шәһәр
 мэрының шәхсән призы – сарык бүләк ителде.   Нижний сабан туе үзенең матурлыгы, күңелле
 мизгелләре, хөрмәтле кунаклары, кызыклы очрашулары белән истә калыр.  

Туган як

	№ 28 | 13.07.2012	


